Ego Jocerannus, dominus Branceduni, notum facio universis quod Johannes de Siregni recognovit in præsentia mea quod ipse duodecim bichetos frumenti, quos habet apud Buinam de redditu annuali, quos cepit in feodo et homagio de domino Stephano, abbate Cluniacensi, invadiavit eidem pro decem libris Cluniacensis monetæ, quas ab eo recepit in pecunia numerata. Et ecclesia Cluniacensis debet illam gageriam tenere, donec dictus Johannes ipsam de dictis decem libris redemerit ab eadem. In cujus rei testimonium, præsentes litteras ad petitionem dicti Johannis, sigilli mei munimine roboravi. Actum anno Domini Mº CCº XXXº, quinto, mense junio.